**Ca doi miri într-un ieri!**

*Doina Bezea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe sub flori de cais

lun-aprinde jăratic,

tu ți-apleci fruntea grea

dezvelind primăveri,

o cunună de flori

ne-nvelește hieratic,

peste lut de tăceri,

ca doi miri,într-un ieri!

Pe sub geamăt de frunze

ne colind-o vioară,

eu torn vinul de mir

în pahare de ger,

strâng iubirea difuză

pe sub pași lini,de ceară,

două umbre dansând,

ca doi miri,într-un ieri!

Pe sub coarne de ger

hoinărea o visare,

luna-ncet croșeta

pe sub noi primăveri,

pe nisipul din vise-ți

scuturam dor de floare,

rădăcină-ți eram,

ca doi miri,într-un ieri!

Autor Doina Bezea